
A helyi önkormányzatok felügyeleti rendszere. Avagy a fejlődés vagy visszaesés évei következnek?

Témámnak a törvényességi felügyeletet választottam a közigazgatási jog területéről. A téma aktualitását az szolgáltatja, hogy megváltozott a helyi önkormányzatok államszervezetbeli helyzetéről alkotott kép, vagyis nem úgy tekintünk rájuk, mint kvázi önálló hatalmi ágakra, hanem a 2011. évi CLXXXIX. törvény alapján, mint a végrehajtó hatalmi ág integráns részére. Ennek következtében az önkormányzatok autonómiája, s a Kormányhivatalok kontroll pozíciója erősödött, amely változás fontosságát a törvényességi felügyelet kialakulásával alátámaszthatjuk.
Ezek alapján, kutatási témámban célul tűztem ki azt, hogy a megfelelő elméleti és nemzetközi megalapozást követően három szempontból vizsgáljam a kutatott jogintézményt, ideértve felépítését, hibáit és hiányosságait. Elsőként is az „előző” rendszerbeli törvényességi ellenőrzés jogintézménnyel hasonlítottam össze, továbbá vizsgáltam a törvényességi felügyelet jogintézményének jogszabályi hátterét, ennek alapján kitértem a joghézagokra, valamint a félreérthető és korrekciót igénylő rendelkezésekre. Végül összesítettem a HBM Kormányhivatal Törvényességi Ellenőrzés és Felügyeleti Osztálynál észlelt gyakorlati problémákat.
Összességében a következő főbb konklúziókat vontam le dolgozatomban. A törvényességi felügyelet jogintézményének jogszabályi alapjai még számtalan korrekcióra és kiegészítésre szorulnak, tekintettel a gyakorlati problémákra. A jogalkotó megfelelően határozta meg a közigazgatás fejlődésének irányát a törvényességi felügyelet jogintézményére tekintettel, de a felügyeleti eljárást övező nem egységes bírói gyakorlat miatt nem tud teljes hatékonyságában működni. Ezt a problémát megoldja a jövőre felálló közigazgatási különbíróságok rendszere. A Hivatalok megfelelő preventív, reparatív és represszív eszközökkel rendelkeznek, de ezeket bátrabban és célzottabban kellene alkalmazniuk a helyi önkormányzatok teremtette jogellenes helyzetekben, hogy egy preventív jellegű gyakorlatot alakítsanak ki. A felügyeleti és kvázi felügyeleti eszközöknek a helyi önkormányzatok autonómiáját csökkentő hatása van, de hogyan fog ez kifejlődni a jövő gyakorlatában? Természetesen – álláspontom szerint – ez a fejlődési irány elegendő lesz ahhoz, hogy elérjük a szakszerű, stabil, gyors és hatékony közigazgatási rendszert!



